Nóg ŉ seun sterf by dagoordFoto: Verskaf deur ER24. Nog ŉ tiener is vandeesweek dood by ŉ dagoord in Gauteng. Dié seun, vermoedelik 13 jaar oud, se naam is nie bekendgemaak nie. Volgens Annine Siddall, woordvoerder van ER24, het die tiener Woensdagmiddag by ŉ dagoord in Carletonville verdrink. “Paramedici het omstreeks 14:30 by die toneel opgedaag en gesien hoe omstanders kardiopulmonêre resussitasie op die seun uitvoer.” Siddall het gesê hoewel paramedici by die omstanders oorgeneem het en vir ŉ ruk die resussitasie voortgesit het, kon hulle niks meer doen om die tiener te help nie. “Hy is op die toneel dood verklaar,” het sy gesê. Die voorval word deur die polisie ondersoek. Dit kom slegs dae ná Aiden du Toit (10) Woensdag 29 November by die gewilde Zambibush-oord in die noorde van Pretoria dood is. Aiden was vir die dag daar saam met sy ma, twee maats en hulle ma’s. “Hy het sy kop op een van die ritte gestamp – soos ek verstaan is dit ’n nuwe ding wat hulle gebou het. Hy het na sy ma toe gegaan en gehuil en gesê sy kop is seer. Hy het toe begin beter voel en hy en die maatjies wou toe weer gaan, want dit was vir hulle lekker,” het Adrie Vente, Aiden se tannie, vertel. Venter vertel hy het toe weer sy kop gestamp en dié keer na sy ma toe gehardloop en histeries gegil: “My kop! My kop!” “Hy het daar inmekaargesak, sy ogies het begin rol in sy kop en hy het sy bewussyn verloor.”